b"\n_START_ARTICLE_\nLleterola verda\n_START_SECTION_\nEtimologia\n_START_PARAGRAPH_\nEl seu nom espec\xc3\xadfic prov\xc3\xa9 de les arrels gregues pyro (foc) i gala (llet).\n_START_SECTION_\nH\xc3\xa0bitat i distribuci\xc3\xb3 geogr\xc3\xa0fica\n_START_PARAGRAPH_\n\xc3\x89s un bolet com\xc3\xba que apareix entre el maig i l'octubre a les avellanoses (Corylus avellana) situades entre 100 i 1.500 m d'altitud a Eur\xc3\xa0sia i Nord-am\xc3\xa8rica.\n_START_SECTION_\nComestibilitat\n_START_PARAGRAPH_\nNo \xc3\xa9s comestible car el seu l\xc3\xa0tex picant provoca una coentor considerable a tota la boca que pot perdurar for\xc3\xa7a temps en qui l'ha tastat o consumit.\n_START_SECTION_\nRisc de confusi\xc3\xb3 amb altres esp\xc3\xa8cies\n_START_PARAGRAPH_\nEl fet que nom\xc3\xa9s es troba sota avellaners i el seu sabor molt picant, juntament amb la particularitat que el seu l\xc3\xa0tex es torna de color crema en assecar-se, permeten una r\xc3\xa0pida identificaci\xc3\xb3 d'aquesta esp\xc3\xa8cie. Tot i aix\xc3\xad, es pot confondre amb Lactarius mairei, un bolet tamb\xc3\xa9 de l\xc3\xa0tex molt picant, que se'n separa perqu\xc3\xa8 t\xc3\xa9 el marge del barret barbut i les l\xc3\xa0mines m\xc3\xa9s p\xc3\xa0l\xc2\xb7lides. A primer cop d'ull es pot confondre amb altres Lactarius comestibles, com els rovellons, els quals se'n separen perqu\xc3\xa8 exsuden un l\xc3\xa0tex vermell\xc3\xb3s o ataronjat i no tenen el sabor coent. Lactarius piperatus tamb\xc3\xa9 \xc3\xa9s coent, per\xc3\xb2 se'n diferencia clarament pel color blanc del basidioma."